Gărmen (okres)

Gărmen () je okres v Blagoevgradskej oblasti v južnom Bulharsku z väčšej časti ležiaci v pohorí Rodopy. Administratívnym centrom okresu je dedina Gărmen. Na území okresu žije vyše 17 tisíc stálych obyvateľov v 16 sídlach.

Geografia 
Okres zaberá plochu viac ako 388 km², pričom viac ako 90% z rozlohy okresu sa nachádza na juhozápadnych svahoch pohoria Rodopy. Len najjuhozápadnejšia čast okresu sa nachádza vo východnej časti Gocedelčevskej kotliny, pričom táto časť je aj najnižším bodom na území okresu. Gărmenský okres susedí s okresom Sărnica v Pazardžickej oblasti na severovýchode, na juhovýchode s okresom Satovča, na juhu s okresom Chadžidimovo, na západe s okresom Goce Delčev a na severe a severozápade s okresom Bansko. Všetky susediace okresy, okrem Sărnického okresu sa nachádzajú v Blagoevgradskej oblasti.

Klíma 
Podnebie je mierne kontinentálne až prechodne stredomorské.

Vodstvo  
Vodstvo predstavuje na území okresu predovšetkým rieka Mesta a jej rodopské prítoky Kanina a Dăbniška reka. Mesta preteká okresom od severoseverozápadu smerom k juhojuhovýchodu na približne 15 kilometrovom úseku v juhozápadnej časti okresu, kde jej tok tvorí hranicu s okresom Goce Delčev. Jedným z najvýznamnejších bohatstiev okresu je veľké množstvo podzemných minerálnych vôd. Najvýznamnejšie sa nachádzajú v doline rieky Kanina približne kilometer od dediny Ogňanovo, kde sa nachádza až 24 teplých minerálnych prameňov s teplotou vody 39 – 40 °C. Minerálne pramene okresu sú používané na liečebné účely už od obdobia antického Ríma.

Sídla 
Na území okresu sa nachádza 16 dedín. 

Dediny tvoriace okres Gărmen: 
Baldevo (), Gorno Drianovo (), Gărmen (), Debren (), Dolno Drianovo (), Dăbnica (), Kovačevica (), Kruševo (), Lešten (), Marčevo (), Ogňanovo (), Oreše (), Osikovo (), Ribnovo (), Skrebatno (), Chvosťane ()

Administratívne centrum okresu sídli v dedine Gărmen.

Charakteristika 
Celkový charakter okresu je horský a podhorský. Väčšia časť teritória je pokrytá lesným porastom. Prevažujú ihličnaté stromy a to predovšetkým borovice a smreky, z listnatých stromov na území okresu prevažujú duby a buky.

Obyvateľstvo 
Podľa údajov z roku 2012 žilo vtedy na území okresu 16 921 obyvateľov, pričom ich rozdelenie po jednotlivých sídlach okresu bolo nasledovné: Baldevo (202), Gorno Drianovo (1074), Gărmen (2036), Debren (2503), Dolno Drianovo (1307), Dăbnica (2251), Kovačevica (50), Kruševo (277), Lešten (7), Marčevo (157), Ogňanovo (1697), Oreše (305), Osikovo (580), Ribnovo](2934), Skrebatno (296), Chvosťane (1245) V roku 2017 žilo v okrese 17 296 obyvateľov.

Hospodárstvo 
Prevažuje horský a kúpelný turizmus a poľnohospodárstvo. Pestuje sa predovšetkým tabak, zelenina, zemiaky, jablká a vinič, chovajú sa predovšetkým ovce, kozy a hovädzí dobytok. Medzi ďalšie hospodárske činnosti patrí lesohospodárstvo a v menšej miere aj odevný a obuvný priemysel a výroba elektrosúčiastok.

Doprava 
Na území okresu sa nachádza celkovo 34 kilometrov ciest tretej triedy a 51 kilometrov ciest štvrtej triedy. Všetky cesty sú asfaltované. Dopravu na území okresu zabezpečujú autobusové a mikrobusové linky, ako aj taxi služby. Autobusových liniek je v okrese otvorených celkovo dvanásť.

Občianska vybavenosť 
Gărmenskému okresu slúži celkovo 9 základných škôl, 4 základné štvorročné školy a jedna stredná odborná škola v Gărmene. Nachádza sa tam celkovo 15 kultúrnych stredísk (v každej dedine okresu okrem dediny Lešten). Rozvinutejšia obchodná sieť je predovšetkým v okresnej dedine Gărmen ako aj v dedinách Ribnovo, Gorno Drianovo, Debren, Osikovo a Dăbnica. Zo zdravotných zariadení slúži obyvateľom okresu predovšetkým okresná nemocnica s poliklinikou v meste Goce Delčev, ako aj dve zdravotné strediská v dedinách Gărmen a Dăbnica.

Zaujímavosti okresu 
V okrese Gărmen sa nachádza veľké množstvo prírodných kultúrnych pamiatok, Patria k nim predovšetkým prírodná rezervácia Tămnata gora v Rodopoch, množstvo krasových prírodných javov vrátane vodopádov, jaskýň a skalných útvarov, dediny Kovačevica a Lešten so zachovanou tradičnou rodopskou architektúrou, trácke skalné svätyne, ale napríklad aj zvyšky antického mesta Nicopolis ad Nestum pri dedine Gărmen.

Galéria

Referencie

Iné projekty 

Okresy v Bulharsku
Blagoevgrad (oblasť)